Valikoima energiajuomia suomalaisessa päivittäistavarakaupassa.
**Energiajuomalla** tarkoitetaan kofeiinipitoisia virvoitusjuomia, joilla on piristävä vaikutus. Energiajuomat eivät muutoin poikkea sokeria sisältävistä tai sokerittomista virvoitusjuomista kuin että energiasisällön lisäksi niiden piristävä vaikutus saadaan aikaan piristeillä, kuten kofeiinilla, guaranalla tai tauriinilla. Energiajuomien kofeiinimäärä on vakio, 32 mg/dl. 0,33 litran tölkillinen sokeripitoista energiajuomaa vastaa vaikutuksiltaan pientä kuppia kahvia, jossa on 3–4 sokeripalaa.

Ainesosat
---------

Yleisimmin käytettyjä ainesosia energiajuomissa ovat kofeiini, tauriini, guarana, glukuronilaktoni ja maltodekstriini. Energiajuomissa käytettävä tauriini on synteettistä. Näiden lisäksi juomia on usein täydennetty vaihtelevalla määrällä erilaisia B-ryhmän vitamiineja, inositolia ja koliinia. Jotkut juomat sisältävät suuren määrän sokeria, mutta myös sokerittomia vaihtoehtoja on markkinoilla. Sokeroimattomien energiajuomien energiapitoisuus jää alhaiseksi.

Käyttö
------

Juomia markkinoidaan tyypillisesti nuorille kuluttajille ja opiskelijoille. Energiajuomien ostamiselle ei ole ikärajaa, mutta Suomessa erinäiset vanhempainyhdistykset ovat antaneet omia suosituksiaan kauppiaille. Vuonna 2004 energiajuomia myytiin Suomen päivittäiskaupoissa yli 2,7 miljoonaa litraa; vuonna 2009 määrä oli 10 miljoonaa litraa.

### Käyttörajoituksia ja -suosituksia

Energiajuomia ei suositella lapsille, raskaana oleville tai kofeiiniherkille henkilöille. Elintarvikeviraston suositus perustuu juomien korkeaan kofeiinipitoisuuteen (max 320 mg/l). Elintarviketurvallisuusvirasto edellyttää tämän vuoksi, että energiajuomien pakkausmerkinnöissä tulee olla varoitusmerkintä liiallisen käytön haitoista ja suositus vuorokautisesta käyttömäärästä, joka on yleensä muutamia tölkkejä päivässä. Kupillisessa kahvia kofeiinin määrä on suhteessa sama kuin yhdessä energiajuoma-annoksessa. Monet kauppiaat haluaisivatkin energiajuomiin lakisääteisen ikärajan niiden terveysvaikutuksien vuoksi. Energiajuomien korkean kofeiinipitoisuuden vuoksi monet kauppiaat ovat laittaneet ikärajan niille. Esimerkiksi vuonna 2010 asetettu myyntikielto alle 15-vuotiaille Alavieskassa on rauhoittanut elämää paikkakunnan kouluissa.

Terveyden ja hyvinvoinnin laitos suosittaa että energiajuomia myytäisiiin vain yli 15-vuotiaille. 

Energiajuomat eivät ole urheilujuomia. Kofeiinipitoisuutensa vuoksi energiajuomat eivät korvaa nestehukkaa vaan lisäävät sitä. Kofeiini poistaa nestettä elimistöstä, ja juoman mahdollisesti sisältämä sokeri aiheuttaa nopean verensokeritason vaihtelun. Pesäpalloliitto kielsi vuoden 2011 helmikuussa energiajuomien myymisen ja välittämisen alle 16-vuotiaiden urheilutapahtumissa perustellen päätöstä kofeiinin haitallisuudella nuorille ja ettei energiajuomissa ole mitään nuorten tarvitsemia ainesosia.

Alkoholijuomien ja energiajuomien yhteisvaikutuksista ei ole kattavaa tutkimustietoa, mutta Elintarvikevirasto on antanut käyttösuosituksia alkoholin yhteydessä ja kehottaa varovaisuuteen.

Terveysvaikutukset
------------------

Energiajuomien kohdalla on esitetty toisinaan arveluita niiden turvallisuudesta. EU:n elintarvikealan tiedekomitea SCF (Scientific Committee on Food) on antanut lausunnon energiajuomien ja niiden piristävien ainesosien turvallisuudesta vuonna 1999 ja täydentänyt lausuntoaan vuonna 2003. Komitean mukaan energiajuomien kofeiinipitoisuudet eivät ole niin korkeita, että niiden kohtuullisen käytön mukana saadut kofeiinimäärät olisivat haitallisia terveille aikuisille. Euroopan elintarviketurvallisuusvirasto EFSA:n vuonna 2009 tekemän tieteellisen lausunnon mukaan energiajuomien säännöllinen käyttö ei ole "turvallisuuden kannalta huolestuttavaa".

Yhteys runsaalla energia-/virvoitusjuomien käytöllä ylipainoon ja rasvamaksan kehittymiseen on hyvin tunnettu. Sokeroiduissa juomissa maksan rasvoittaa suuri kalorimäärä; sokerittomissa kevytjuomissa käytetty aspartaami omaa myös yhteyden rasvamaksan kehittymiseen. Käyttäjän iästä riippumatta virvoitus- ja energiajuomien suurkulutusta ei suositella vedoten ylipainon sekä maksan rasvoittumisen riskiin. Lisäksi tällaisten juomien vaikutuksesta hampaiden kiillevauriot lisääntyvät sekä happohyökkäys pitenee.

Energiajuomien käyttö alkoholijuomien yhteydessä on yleistä etenkin nuorten aikuisten keskuudessa. Yhteisvaikutuksiin havahduttiin, kun vuonna 2001 kolmen naisen kuoleman epäiltiin johtuvan alkoholin ja energiajuomien yhteiskäytöstä. Täyttä varmuutta yhteiskäytön osuudesta kuolemiin ei kuitenkaan ole. Läheltä piti -tapauksia on myös raportoitu. Brasilialaisessa tutkimuksessa on selvitetty, että energiajuoma vääristää humalatilan tunnetta vähentäen heikotusta ja päänsärkyä ja saa siten henkilön tuntemaan alkoholin vaikutuksen vähäisemmäksi kuin mitä se todellisuudessa on.

EU-direktiivi kieltää yli 1,2 tilavuusprosenttia sisältävien alkoholijuomien täydentämisen vitamiineilla tai kivennäisaineilla ja alkoholijuomien väittämisen terveysvaikutteisiksi. Muiden aineiden lisäämiselle alkoholijuomiin ei ole rajoituksia, joten energiajuomien lisääminen alkoholiin on laillista. Tuotevalvontakeskus suhtautuu varauksella alkoholi- ja energiajuomien yhdistämiseen ja kehottaa välttämään niitä varovaisuusperiaatteeseen vedoten, sillä niiden yhteisvaikutuksista ei ole riittävästi tutkimustietoa. Etenkin humalahakuisessa juomisessa energiajuomien ainesosien saanti voi nousta huomattavan suureksi.

Energiajuomat Suomessa
----------------------

*Pääartikkeli: Energiajuomat Suomessa*
Energiajuomien yleiset lisäaineet tauriini ja guarana sallittiin Suomessa vuonna 1998. Juomien markkinat ovat kasvaneet selvästi 2000-luvun alussa. Erilaisten merkkien ja niiden muunnelmien määrä on lisääntynyt, ja brändien estetiikkaan panostetaan paljon.

Ensimmäinen suomalainen energiajuomatuotemerkki oli Laihian Maltaan Vita Nova, jota on valmistettu 1970-luvulta alkaen.

Antti Rinteen vuoden 2019 kesäkuussa nimetyn hallituksen ohjelmassa oli energiajuomien myynnin kieltäminen lailla alle 16-vuotiailta Suomessa.

Katso myös
----------

* Luettelo energiajuomista

Lähteet
-------

1. 1 2 3  Energiajuomat eivät sovi lapsille, esite *nuorisuomi.fi*. Viitattu 26.5.2018.
2. ↑  Nauti energiajuomia maltilla - Artikkelit - Kilokubi *kiloklubi.fi*.  Arkistoitu 5.2.2011. Viitattu 14.5.2011.  (Archive.org)
3. ↑  Juomilla on väliä – harkitse, mitä juot. (Arkistoitu – Internet Archive) sivu 7. Valtion ravitsemusneuvottelukunta.
4. ↑  Energiajuomien kasvava kulutus syö suomalaisten purukalustoa (Arkistoitu – Internet Archive), kp24 4.12.2009, viitattu 23.12.2010
5. ↑  Energiajuomien myyntiin halutaan ikäraja iltasanomat.fi. Viitattu 14.11.2010.
6. ↑  Energiajuomien kiellot jakavat nuorten mielipiteet "*Turkulainen*. Viitattu 20.1.2011.  [vanhentunut linkki]
7. ↑  Energiajuomien myynti loppui, koulunkäynti rauhoittui Yle. Viitattu 25.11.2010.
8. ↑  Energiajuomat THL. Viitattu 30.8.2023.
9. 1 2  Pesäpalloliitto kieltää energiajuomat nuorten urheilutapahtumissa  11.02.2011. Suomen pesäpalloliitto. Viitattu 11.02.2011.  [vanhentunut linkki]
10. ↑  Energiajuomat, usein kysyttyä. Evira 31.3.2016 (Archive.org)
11. ↑  Ovatko energiajuomat turvallisia? ([vanhentunut linkki]) Elintarviketurvallisuusvirasto Evira 07.11.2011. (Artikkeli arkistossa)
12. 1 2  Energiajuomat: Varo rasvamaksaa – Uusi Suomi  5.8.2010. uusisuomi.fi. Viitattu 24.10.2015. Suomi
13. ↑  Suomalaisten maksat ovat huonossa kunnossa – syynä viina ja nopeat sokerit Helsingin Sanomat 28.3.2014 (Archive.org)
14. ↑  Energiajuoma aiheuttanut kuolemia Ruotsissa? (Arkistoitu – Internet Archive) MTV3 06.07.2001.*tarvitaan parempi lähde*
15. ↑  Teenager, 18, who downed ten Jagerbombs at nightclub two-for-one offer had three heart attacks and died before being brought back to life with defibrillator Daily mail 6.3.2014.*tarvitaan parempi lähde*
16. ↑  Terkkari (Arkistoitu – Internet Archive)
17. ↑  Alkoholijuomien täydentäminen ravintoaineilla ja ns. energiajuomat (Arkistoitu – Internet Archive) Sosiaali- ja terveydenhuollon tuotevalvontakeskus 9.2.2007 Dnro 134/43/2007
18. ↑  Asiantuntijat: Varovaisuutta energiajuomien kanssa *MTV3 Uutiset*.  6.7.2011.  Arkistoitu 13.1.2018. Viitattu 13.4.2011.
19. ↑  Vita Nova - Energy Drink! *Laihian Mallas*.  Arkistoitu 20.9.2015. Viitattu 13.4.2011.
20. ↑  Nuoret saavat jättää haikeat hyvästit energiajuomille – hallitus kieltää myynnin alle 16-vuotiaille *www.iltalehti.fi*. Viitattu 4.6.2019.

Aiheesta muualla
----------------

* Kuvia tai muita tiedostoja aiheesta **Energiajuoma** Wikimedia Commonsissa

* Jesse, 14: "Jäin koukkuun energiajuomiin" Iltalehti 6.2.2012.
* Nuoret etsivät humalaa energiajuomista Yle 8.11.2012.
* Unettomuutta, levottomuutta, ärtyneisyyttä - energiajuomat tuplaavat nuorten oireilun Yle, 20.12.2012.
* Energiajuomat vieneet nuoria sairaalaan – koululaiset vetävät yli kymmenen tölkin "kännejä", Yle 12.1.2018.
* THL:n katsaus energiajuomien terveysvaikutuksista valmistunut (Arkistoitu – Internet Archive) Terveyden ja hyvinvoinnin laitos 19.12.2018.